(1644) Sommige vanden ghebueren dies mans aert wel kennende spraken goetlijc tot Andre dien sy seyden : Om Godts willen fijn man gaet doch henen ter goeder uren , ende en laet u niet doorsteecken : gaet seker ( seyt men u ) het is u best : Daerom Andre vervaerdt zijnde van dies mans stemmen ende van sijn gesichte , oock mede beweegt zijnde door der gebueren raet , dewelcke ( so hy meynde ) ter goeder trouwen spraken , heeft zijnen wech genomen om na zijn herberge te keeren , door de selfde strate , die hy daeghs te voren dat meysken na getreden was , ende was de treurighste Man ter werelt om ' t verlies van sijnen gelde , welcx wederkrijghen hy nu aen vertwijfelde .Hier en boven wast hem noch met allen verdrietigh dat hy soo leelijcken stancke aen zijn lichaem hadde : dies hy begheerende te komen aen de Zeekant om hem te wasschen , ter slinckerhandt verdoolt is : ende began opwaerts te gaen door de strate de Catellana genaemt is .Aldus nae ' t hoochste vander stadt gaende , vernam hy by gheval twee mannen die hem teghen quamen met een Lanteeren inde hant : ende want hy beduchte dat het de wacht ofte ander quaet geboefte mochte zijn , heeft hy om hen te wijcken , sich selfs al lyfelick verborghen in een ouden vervallen muere die hy daer ontrendt hem vant .